b"\n_START_ARTICLE_\nPilzenas (alus)\n_START_PARAGRAPH_\nPilzenas (vok. Pilsner, Pilsener ar tiesiog Pils) \xe2\x80\x93 tai \xc5\xa1viesiojo lagero tipo alus, sukurtas XIX a. viduryje Pilzeno mieste (dabartin\xc4\x97je \xc4\x8cekijoje)._NEWLINE_Pagal standart\xc4\x85 LST 1394:2009 \xe2\x80\x9eAlaus pramon\xc4\x97. Ai\xc5\xa1kinamasis \xc5\xbeodynas\xe2\x80\x9c pilzenas yra \xc5\xa1viesusis \xc5\xbeemutin\xc4\x97s fermentacijos nestiprus alus, pasi\xc5\xbeymintis ai\xc5\xa1kiai juntamu apyni\xc5\xb3 kartumu ir aromatu.\n_START_SECTION_\nIstorija\n_START_PARAGRAPH_\nIki XIX a. vidurio \xc4\x8cekijoje tradici\xc5\xa1kai buvo gaminamas vir\xc5\xa1utin\xc4\x97s fermentacijos alus elis, jis buvo tamsus ir drumstas. Tuo tarpu kai kurie Bavarijos aludariai savo al\xc5\xb3, gamint\xc4\x85 su apatin\xc4\x97s fermentacijos miel\xc4\x97mis, saugodavo v\xc4\x97siai, nuo ko alus tapdavo skaidresnis, gaivesnio skonio, ilgiau i\xc5\xa1silaikydavo._NEWLINE_Pilzeno miesto alaus darykla \xe2\x80\x9eMe\xc5\xa1\xc5\xa5ansk\xc3\xbd Pivovar\xe2\x80\x9c (dabar vadinasi \xe2\x80\x9ePilsner Urquell\xe2\x80\x9c) nusisamd\xc4\x97 bavar\xc4\x85 Josef Groll, kuris, panaudodamas bavari\xc5\xa1k\xc4\x85 alaus i\xc5\xa1laikymo (lagern) b\xc5\xabd\xc4\x85 ir nauj\xc4\x85 \xc5\xa1vies\xc5\xb3 salykl\xc4\x85, 1842 m. suk\xc5\xabr\xc4\x97 pirm\xc4\x85j\xc4\xaf pilzeno tipo al\xc5\xb3 (pilsner). \xc5\xa0i \xc5\xa1viesi\xc5\xb3j\xc5\xb3 apyni\xc5\xb3, mink\xc5\xa1to Pilzeno apylinki\xc5\xb3 vandens, apyni\xc5\xb3 ir bavari\xc5\xa1ko brandinim\xc5\xb3 b\xc5\xabdo kombinacija suk\xc5\xabr\xc4\x97 skaidr\xc5\xb3, auksin\xc4\x97s spalvos al\xc5\xb3, kuris spar\xc4\x8diai i\xc5\xa1plito po Europ\xc4\x85. \xc5\xa0iam alui plisti po Centrin\xc4\x99 Europ\xc4\x85 pad\xc4\x97jo ir ger\xc4\x97jantis to metu susisiekimas, \xc5\xa1is alaus gamybos b\xc5\xabdas buvo pla\xc4\x8diai imituojamas.\n_START_SECTION_\n\xc5\xa0iuolaikinis pilzenas\n_START_PARAGRAPH_\nI\xc5\xa1radus modernias \xc5\xa1aldymo sistemas, alui gaminti lagero b\xc5\xabdu nebeb\xc5\xabtini \xc5\xa1alti urvai ar r\xc5\xabsiai, kuriuose b\xc5\xabt\xc5\xb3 laikomas alus. Kai kurios daryklos (pvz., Pilsner Urquell) dal\xc4\xaf alaus saugo tradiciniu b\xc5\xabdu._NEWLINE_\xc5\xa0iuolaikiniai pilzeno tipo al\xc5\xabs yra labai \xc5\xa1viesios spalvos (nuo bly\xc5\xa1kiai gelsvos iki auksin\xc4\x97s), ai\xc5\xa1kiai jau\xc4\x8diamas apyni\xc5\xb3 kvapas ir skonis. \xc4\x8ceki\xc5\xa1ki pilzenai (pvz., Pilsner Urquell ar Staropramen) paprastai b\xc5\xabna \xc5\xa1velnesnio skonio, o voki\xc5\xa1ki \xe2\x80\x93 kartesni, ypa\xc4\x8d Vokietijos \xc5\xa1iaurin\xc4\x97je dalyje. \xc5\xbdinomos voki\xc5\xa1ko pilzeno r\xc5\xab\xc5\xa1ys \xe2\x80\x93 Flensburger, Beck's, Bitburger, F\xc3\xbcrstenberg, Herrenh\xc3\xa4user, Jever, K\xc3\xb6nig, Krombacher, Radeberger, St Pauli Girl, Veltins, Wernesgr\xc3\xbcner._NEWLINE_Pilzeno tipo al\xc5\xb3 gamino beveik visos didesniosios Lietuvos alaus daryklos. Lietuvoje pilzenais (\xe2\x80\x9epilsneris\xe2\x80\x9c) paprastai b\xc5\xabna silpniausia daryklos gaminama \xc5\xa1viesiojo alaus r\xc5\xab\xc5\xa1is (pvz., Utenos ir Kalnapilio Pilsner, Tauro Pilzneris, \xc5\xa0vyturio Gintarinis)."